Valke slaan toe op Potch-egpaarBen Otto. (Foto: Verskaf) ŉ Potchefstroomse man wat daarvan verdink word dat hy mense vir langer as ŉ dekade uit miljoene bedrieg en ŉ piramideskema bedryf het, is Woensdagoggend deur die Valke in hegtenis geneem. Ben Otto (68) staan nou op 69 aanklagte van bedrog en 31 aanklagte van geldwassery ter waarde van R65 miljoen tereg. Sy vrou, Hannetjie (69), is ook in hegtenis geneem en word deur een aanklag van geldwassery in die gesig gestaar. Die egpaar het Woensdag in die Potchefstroom-landdroshof verskyn waar hulle op borgtog van R10 000 elk vrygelaat is. Kapt. Tlangelani Rikhotso, woordvoerder vir die Valke, sê die egpaar is in hegtenis geneem ná bewerings van bedrog met betrekking tot die maatskappy, RSA Search (Pty) Ltd, wat ŉ besprekingswebwerf vir akkommodasie onder dieselfde naam het. Otto is die direkteur van dié maatskappy. Daar word beweer dat Otto sedert 2011 ongeveer 120 beleggers gelok het om in sy maatskappy te belê, aan wie hy glo ŉ 3%-winsaandeel per maand beloof het van die inkomste uit advertensies en intekengeld. Otto word daarvan verdink dat hy dié beleggers valslik laat glo het sy maatskappy is sterk en solvent, en dat hy ŉ winsgewende onderneming bedryf. Die maatskappy het egter ineengestort aangesien dit nie genoeg geld gemaak het nie. Die ondersoek het onthul dat die maatskappy glo soos ŉ piramideskema bedryf is, aangesien geld van nuwe beleggers gebruik is om uitstaande dividende van vorige beleggers te betaal. Baie beleggers het egter nooit ŉ sent teruggekry nie. Die saak is tot 23 November uitgestel.